Εθνικός Αλεξανδρούπολης (ποδόσφαιρο)

Ο Μουσικός Γυμναστικός Σύλλογος Εθνικός Αλεξανδρούπολης είναι ελληνικό αθλητικό σωματείο το οποίο εδρεύει στην Αλεξανδρούπολη. Ιδρύθηκε το 1927 και τα επίσημα χρώματα του είναι το μπλε και το λευκό.

Το ανδρικό τμήμα ποδοσφαίρου του Μ.Γ.Σ. Εθνικού Αλεξανδρούπολης είναι ένα από τα ιδρυτικά τμήματα του αθλητικού συλλόγου. Χρησιμοποιεί ως αγωνιστική έδρα το Δημοτικό Στάδιο Αλεξανδρούπολης «Φώτης Κοσμάς» το οποίο έχει χωρητικότητα 7.000 θέσεων.

 Ιστορία 
Το ποδοσφαιρικό τμήμα του συλλόγου συμμετείχε από το 1928 στο πρωτάθλημα Επαρχιών της ΕΠΣ Μακεδονίας και στο τοπικό πρωτάθλημα της Θράκης. Το 1937 ο σύλλογος υποχρεώθηκε  από το καθεστώς Μεταξά σε συγχώνευση με τον Ερμή Αλεξανδρούπολης και τη δημιουργία της «Αθλητικής Ένωσης Αλεξανδρούπολης».

Με τη λήξη του Β΄ Παγκοσμίου πολέμου ο Εθνικός επανιδρύεται το 1945, και το ποδοσφαιρικό τμήμα συμμετέχει στα πρωταθλήματα της επανιδρυθείσας το 1947 Ε.Π.Σ. Θράκης. Τη δεκαετία του 1960 κάνει τις πρώτες εμφανίσεις στις εθνικές κατηγορίες: το 1962 συμμετέχει στο ειδικό πρωτάθλημα ανόδου στην Α΄ Εθνική, το 1962-63 στην μόνιμη πια Β΄ Εθνική, το 1965-66 αναδεικνύεται πρωταθλητής στη Γ΄ Εθνική και το 1966-67 αγωνίζεται στη Β΄ Εθνική για δεύτερη φορά.

Το 1967 έγινε αναγκαστική συγχώνευση του ποδοσφαιρικού τμήματος, αυτή τη φορά από τη χούντα των συνταγματαρχών, με το σύλλογο Δόξα Αλεξανδρούπολης που είχε ιδρυθεί το 1950, για τη δημιουργία του Γ.Σ. Αλεξανδρούπολης.

Από την περίοδο 1969-70 πάντως, επετράπη στον Εθνικό να συμμετέχει στο τοπικό πρωτάθλημα της νεοϊδρυθείσας τότε ΕΠΣ Έβρου.  Έτσι, στην πρώτη φάση του Κυπέλλου Ελλάδας αγωνίστηκαν και οι δυο σύλλογοι.Αθλητική Ηχώ , 4/11/1969, σ.6 «Εκληρώθη το Κύπελλο Ελλάδας: Αλεξανδρούπολις - Ορφεύς Δικαίων, Έβρος - Εθνικός Αλεξανδρούπολης» Κατέγραψε ακόμα μια συμμετοχή στη Β΄ Εθνική την περίοδο 1973-74 και συνεχείς παρουσίες σε Γ΄ και Δ΄ Εθνική από το 1976 έως το 1995. Το 1995 το ποδοσφαιρικό τμήμα συγχωνεύθηκε με τον "Α.Ο. Η Αλεξανδρούπολις" (Άλεξ) για τη δημιουργία του Ορφέα Αλεξανδρούπολης, μετέπειτα "Ένωση Θράκης", που συμμετείχε στο Πρωτάθλημα Δ΄ Εθνικής τις περιόδους 1995-96 και 1996-97 (ο "Α.Ο. Η Αλεξανδρούπολη" είχε ιδρυθεί το 1975 με συγχώνευση του "Γ.Σ. Αλεξανδρούπολης" με τους "Κύκλωπες Μάκρης"). Το 2001 ο Εθνικός επανενεργοποίησε το τμήμα ποδοσφαίρου, και από το 2005 πρόσθεσε τρεις συμμετοχές στη Δ΄ και τρεις στη Γ΄ Εθνική τις περιόδους 2014-15, 2015-16 και 2018-19.

 Τίτλοι 
 Γ΄ Εθνική Κατηγορία (1 Τίτλος): 1965–1966
 Δ΄ Εθνική Κατηγορία (1 Τίτλος): 1991–1992
 Πρωτάθλημα Ε.Π.Σ. Θράκης (4 Τίτλοι): 1952–1953, 1953–1954, 1956–1957, 1965–1966
 Πρωτάθλημα Ε.Π.Σ. Έβρου (9 Τίτλοι): 1972–1973, 1974–1975, 1975–1976, 1976–1977, 2004–2005, 2009–2010, 2013–2014, 2017–2018, 2024–2025
 Κύπελλο Ε.Π.Σ. Έβρου (7 Τίτλοι): 1972–1973, 1974–1975, 1980–1981, 1994–1995, 2005–2006, 2013–2014, 2018–2019

 Αξιοσημείωτοι ποδοσφαιριστές 
  Ντέμης Νικολαΐδης
  Μαρίνος Ουζουνίδης
  Σωτήρης Μαυρομμάτης

 Παραπομπές 

 Εξωτερικοί σύνδεσμοι 


Ποδόσφαιρο
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927